Predkladacia správa

Ministerstvo hospodárstva Slovenskej republiky (ďalej len „ministerstvo“) predkladá návrh nariadenia vlády Slovenskej republiky o výkone zdrojov tepla na vykurovanie priestorov a prípravu teplej úžitkovej vody v nepriemyselných budovách (ďalej len „nariadenie vlády“) na základe vlastnej iniciatívy.

	Dôvodom na predloženie návrhu nariadenia vlády SR je potreba transpozície
-	smernice Rady č. 78/170/EHS z 13. februára 1978 o výkone zdrojov tepla na vykurovanie priestorov a prípravu teplej úžitkovej vody v nových alebo existujúcich nepriemyselných budovách a o izolácii rozvodov tepla a  teplej úžitkovej vody pre domácnosť v nových nepriemyselných budovách a 
-	smernice Rady č. 82/885/EHS z 10. decembra 1982, ktorou sa mení a dopĺňa smernica 78/170/EHS o výkone zdrojov tepla na vykurovanie priestorov a prípravu teplej úžitkovej vody v nových alebo existujúcich nepriemyselných budovách a o izolácii rozvodov tepla a teplej úžitkovej vody pre domácnosť v nových nepriemyselných budovách.

Predmetné smernice boli uvedené v Správe o stave transpozičného deficitu smerníc a harmonogramu jeho odstránenia, ktorú vláda SR schválila uznesením č. 86/2005.  

Navrhovaným nariadením vlády sa zabezpečuje, aby v zmysle uvedených smerníc všetky nové zdroje tepla na vykurovanie priestorov alebo prípravu teplej úžitkovej vody v nových alebo existujúcich nepriemyselných budovách vyhoveli minimálnym výkonnostným požiadavkám. V prípade zdrojov, schopných využívať rôzne formy energie, minimálne požiadavky výkonu sa vzťahujú na každú formu použitej energie. Podľa navrhovaného nariadenia bude splnenie minimálnych požiadaviek výkonu zabezpečené prostredníctvom kontroly vykonanej buď v štádiu výroby zdroja alebo v čase inštalácie.  Zároveň sa stanovujú opatrenia, aby sa povinne robila ekonomicky primeraná izolácia sústavy rozvodov a zásobníkov v nových nepriemyselných budovách, či už pre vykurovaciu kvapalinu alebo teplú úžitkovú vodu pre domácnosti. Prílohou nariadenia vlády je postup na vykonanie kontroly splnenia požiadavky minimálneho výkonu v čase inštalácie zdroja tepla.
 
Uvedené opatrenia sú prijímané za účelom dosiahnutia úspor energie, čo bude mať vplyv na celkovú spotrebu energie a pozitívny dopad na životné prostredie.

 	Návrh nariadenia vlády je v súlade s Ústavou Slovenskej republiky a inými zákonmi Slovenskej republiky.

	Navrhované nariadenie vlády nemá dopad na štátny rozpočet, ani na rozpočty obcí alebo vyšších územných celkov. Návrh bol prerokovaný v Legislatívnej rady vlády SR dňa 3. mája 2005. Pripomienky Legislatívnej rady vlády SR sú v predloženom návrhu zapracované. Návrh sa na rokovanie vlády SR predkladá bez rozporov.